SET ยังอึด! ปิดเช้าพุ่งเกือบ 17 จุด ขานรับประเด็นการเมืองภายใน-จีนเก็บภาษีสหรัฐฯต่ำคาด
SET ยังอึด! ปิดเช้าพุ่งเกือบ 17 จุด ขานรับประเด็นการเมืองภายใน-จีนเก็บภาษีสหรัฐฯต่ำคาด โดยดัชนีปิดเช้านี้ที่ระดับ 1,761.20 จุด เพิ่มขึ้น 16.78 จุด หรือ 0.96% มูลค่าการซื้อขาย 4.82 หมื่นลบ. 
19 ก.ย. 2561

ผู้สื่อข่าวรายงานว่า ดัชนีตลาดหุ้นไทย SET ปิดเช้านี้ (19 ก.ย.) ระดับ 1,761.20 จุด เพิ่มขึ้น 16.78 จุด หรือ 0.96% มูลค่าการซื้อขาย 4.82 หมื่นลบ. ขณะที่ดัชนีดาวโจนส์นิวยอร์กอยู่ที่ระดับ 26,246.96 จุด บวก 184.84 จุด หรือ 0.71%
ด้าน นายธีรวุฒิ กานต์นิภากุล ผู้อำนวยการอาวุโสฝ่าย Equity Derivative บล.ซีจีเอส-ซีไอเอ็มบี (ประเทศไทย) เปิดเผยว่า ตลาดหุ้นไทยเช้านี้คาดว่าจะปรับตัวขึ้นได้ จากแรงหนุนตลาดหุ้นในภูมิภาคเอเชียเช้านี้ต่างอยู่ในแดนบวก หลังจากที่จีนมีการตอบโต้สหรัฐฯรอบนี้อ่อนข้อให้เล็กน้อย ด้วยการเรียกเก็บภาษีนำเข้าสินค้าจากสหรัฐฯเพียงแค่ 6 หมื่นล้านดอลลาร์สหรัฐฯ ซึ่งน้อยกว่าที่สหรัฐฯเรียกเก็บภาษีนำเข้าจากจีนสูงถึง 2 แสนล้านดอลลาร์สหรัฐฯ ตลาดฯจึงมองเป็นสัญญาณบวก
อนึ่ง รัฐบาลจีนได้ออกมาตอบโต้ด้วยการประกาศเรียกเก็บภาษีสินค้านำเข้าจากสหรัฐในอัตราภาษี 5-10% คิดเป็นวงเงิน 6 หมื่นล้านดอลลาร์ โดยจะมีผลบังคับใช้ในวันที่ 24 ก.ย.
โดย นายธีรวุฒิ กล่าวต่อว่า ตลาดบ้านเราก็มี Sentiment ดี หลังจากที่ดัชนีฯได้ทะลุ 1,735 จุดขึ้นไปได้ ทำให้มีแรง Follow Buy ออกมา แต่ปรากฏว่าแรงซื้อหลักยังเป็นของนักลงทุนสถาบัน โดยที่นักลงทุนต่างชาติก็ซื้อแต่ยังไม่มากนัก และในวันนี้ต้องจับตาดูว่าช่วงบ่ายจะมีแรง Take profit หรือไม่
นอกจากนี้ ช่วงบ่ายวันนี้ให้จับตาการประชุมคณะกรรมการนโบายการเงิน (กนง.) ด้วย แม้ว่าตลาดฯคาดว่าจะคงอัตราดอกเบี้ย แต่ต้องรอดูการส่งสัญญาณว่าจะมีการขยับดอกเบี้ยในช่วงที่เหลือของปีหรือไม่
พร้อมให้แนวรับ 1,735 จุด ส่วนแนวต้าน 1,755 จุด
ขณะที่ นายธนเดช รังษีธนานนท์ ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยเช้านี้ปรับตัวขึ้นได้ดี รับแรงหนุนปัจจัยในประเทศจากประเด็นการเมือง และปัจจัยจากต่างประเทศ จากการประเมินการตอบโต้ของจีนไม่เข้มข้นมากเหมือนอย่างที่คาดไว้ โดยจีนตอบโต้ด้วยการเรียกเก็บภาษีสินค้านำเข้าจากสหรัฐฯในวงเงิน 6 หมื่นล้านดอลลาร์สหรัฐฯ น้อยกว่าที่สหรัฐฯที่เรียกเก็บภาษีฯจากจีน 2 แสนล้านดอลลาร์สหรัฐฯ ทำให้ตลาดฯคลายความกังวล ส่งผลให้ Sentiment ฟื้นตลาดโดยรวมรีบาวด์ขึ้น โดยตลาดหุ้นในภูมิภาคเอเชียเช้านี้ต่างก็อยู่ในแดนบวกกัน และดาวโจนส์ปรับตัวขึ้นมากเมื่อวานนี้ด้วย
นอกจากนี้ ช่วงนี้ตลาดหุ้นไทยจะ Outperform กว่าตลาดอื่นในภูมิภาค เนื่องจากได้ปัจจัยทางการเมืองช่วยหนุน ทำให้หุ้นไทยปรับขึ้นได้ดีกว่าตลาดอื่น และปรับตัวลงน้อยกว่าตลาดอื่น ซึ่งเป็นที่น่าสนใจ สำหรับการผลการประชุมคณะกรรมการนโยบายการเงิน (กนง.) วันนี้ คาดว่าจะคงอัตราดอกเบี้ย และปีนี้ก็อาจจะไม่ปรับขึ้นอัตราดอกเบี้ย แต่อาจเห็นการปรับขึ้นในต้นปีหน้า
สำหรับแนวโน้มการลงทุนในช่วงบ่ายนี้ นายธนเดช กล่าวว่า ตลาดฯน่าจะยืนในแดนบวกได้ในวันนี้ พร้อมให้แนวรับ 1,745 จุด ส่วนแนวต้าน 1,760-1,770 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL มูลค่าการซื้อขาย 5,787.89 ล้านบาท ปิดที่ 71.50 บาท เพิ่มขึ้น 3 บาท
TMB มูลค่าการซื้อขาย 4,502.29 ล้านบาท ปิดที่ 2.42 บาท เพิ่มขึ้น 0.14 บาท
PTT มูลค่าการซื้อขาย 2,450.44 ล้านบาท ปิดที่ 53 บาท เพิ่มขึ้น 1 บาท
BEAUTY มูลค่าการซื้อขาย 1,952.43 ล้านบาท ปิดที่ 11.50 บาท เพิ่มขึ้น 0.40 บาท
PTTEP มูลค่าการซื้อขาย 1,606.99 ล้านบาท ปิดที่ 154 บาท เพิ่มขึ้น 2 บาท